ประกาศคณะกรรมการกำกับการซื้อขายสินค้าเกษตรล่วงหน้า ที่ กธ 2/2548 เรื่อง หลักเกณฑ์ วิธีการและเงื่อนไขในการฝากเงินที่ได้รับจากลูกค้า เพื่อใช้ในการซื้อขายล่วงหน้าของนายหน้าซื้อขายล่วงหน้าหรือตัวแทนซื้อขายล่วงหน้า (ฉบับที่ 2) 

ประกาศคณะกรรมการกำกับการซื้อขายสินค้าเกษตรล่วงหน้า
ประกาศคณะกรรมการกำกับการซื้อขายสินค้าเกษตรล่วงหน้า
ที่
กธ ๒/๒๕๔๘
เรื่อง
หลักเกณฑ์ วิธีการและเงื่อนไขในการฝากเงินที่ได้รับจากลูกค้า
เพื่อใช้ในการซื้อขายล่วงหน้าของนายหน้าซื้อขายล่วงหน้าหรือตัวแทนซื้อขายล่วงหน้า
(ฉบับที่
๒)[๑]
 

อาศัยอำนาจตามความในมาตรา ๔๒ แห่งพระราชบัญญัติการซื้อขายสินค้าเกษตรล่วงหน้า
พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกำกับการซื้อขายสินค้าเกษตรล่วงหน้าจึงออกประกาศ
ดังต่อไปนี้

ข้อ ๑
ให้ยกเลิกความในข้อ ๒
แห่งประกาศคณะกรรมการกำกับการซื้อขายสินค้าเกษตรล่วงหน้า ที่ กธ ๓/๒๕๔๖ เรื่อง
หลักเกณฑ์ วิธีการและเงื่อนไขในการฝากเงินที่ได้รับจากลูกค้าเพื่อใช้ในการซื้อขายล่วงหน้าของนายหน้าซื้อขายล่วงหน้าหรือตัวแทนซื้อขายล่วงหน้า
ลงวันที่ ๑๖ กรกฎาคม พ.ศ. ๒๕๔๖ และให้ใช้ความต่อไปนี้แทน
เมื่อตัวแทนซื้อขายล่วงหน้าได้รับเงินเพื่อใช้ในการซื้อขายล่วงหน้าจากลูกค้าแล้ว
ให้ตัวแทนซื้อขายล่วงหน้าจัดการให้นายหน้าซื้อขายล่วงหน้าที่ตนมีข้อตกลงได้รับมอบเงินนั้น
ตามระยะเวลาที่คณะกรรมการตลาดกำหนดตามระเบียบ ข้อบังคับ
ประกาศหรือคำสั่งที่เกี่ยวข้องกับการวางเงินประกันระหว่างสมาชิกสำนักหักบัญชีกับผู้ใช้บริการ

ข้อ ๒
ประกาศนี้ให้ใช้บังคับตั้งแต่วันถัดจากวันที่ประกาศเป็นต้นไป


ประกาศ
ณ วันที่ ๘ กรกฎาคม พ.ศ. ๒๕๔๘
ทนง
พิทยะ
รัฐมนตรีว่าการกระทรวงพาณิชย์
ประธานกรรมการกำกับการซื้อขายสินค้าเกษตรล่วงหน้า




















ปริยานุช/ผู้จัดทำ
๑๐
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๘ ง/หน้า ๒๕๙/๒ มิถุนายน ๒๕๕๒